מוקדם יותר אתמול חשף האתר הלבנוני "לבנון עכשיו" פרטים ראשונים על אחד ההרוגים בתקיפה שלשום בגבול סוריה-לבנון. על פי הדיווח באתר, ההרוג הוא חסן מנצור, מדריך צבאי במחנה האימונים של חיזבאללה בנבי שית'. אחד ממכריו של מנצור סיפר בשיחה עם "לבנון עכשיו" כי "הוא נהרג אתמול בהתקפה הישראלית בעת שמילא את חובתו הג'יהאדית".



לפי הדיווחים, בוצעו לפחות שני יעפי תקיפה מצד מטוסי חיל האוויר באזור בקעת הלבנון, האחד ליד נבי שית' והשני ליד ג'נתא. האתר "דיילי סטאר" ציטט מקור בטחוני בביירות, שאמר כי "מטוסים ישראליים שיגרו ארבעה טילים לעבר אזור ג'נטה, מצדו הלבנוני של הגבול". הארגון הסורי לזכויות אדם, היושב בלבנון ומדווח על מלחמת האזרחים בסוריה, דיווח כי ישראל הפציצה משגרי טילים של חיזבאללה. הארגון הדגיש כי לא ברור אם היעד שהותקף היה בסוריה או בלבנון.



(עדכון ראשון: 22:47)